त्यो बच्चा डेरामा ल्याएपछि उनलाई शुरूमा त कठिन भयो, एक त विवाह नै नगरेकी युवतीले कसरी बच्चा पाई भन्दै कुरा काट्न थाले, समाज त परै जाओस् जन्म दिने आमाले समेत छोरीमाथि विश्वास नलागेर उनीमाथि अनेक शंका गरिन्। तर समय क्रममा उनका सहयोगी पनि थपिए। नभन्दै उनले त्यही बालिकालाई हुर्काएर शुरू गरेको अभियानले आज मूर्तरूप पाएको छ। उनले हालसम्म ६० जना बालबालिकालाई साझा घर दिलाएकी छिन् जहाँ निर्धक्कसँग उनीहरू दुर्गादेवीकै अभिभावकत्वमा हुर्किएका, बढेका र पढ्न पाएका छन्।
